钦定古今图书集成/方舆汇编/职方典/第1293卷 > 《兜率岩记》宋·谢岩
## 钦定古今图书集成/方舆汇编/职方典/第1293卷 > 《兜率岩记》宋·谢岩

曹仁既陷安仁，郴、桂云扰。予从严君命，徙家于资兴。
暇日接土人黄世功，始知寓舍不远有兜率岩者，神
功鬼迹，莫之与并。乃拉仲筹、叔仪、温叟三弟为世外
游。但江天久阴，阻于寒冽，日望霁云以定行李。信宿
间，款延庆寺，因取利斧割松膏数百脔为炬火用，盖
闻岩中昼日晦冥故也。是晚，重霄开爽，气候可人，遂
整巾袍，戒仆夫，洁筐筥，备炊爨，修木耳之鲙，采蒲叶
之松，杂香饭于乳糜，变芋魁于龙脑。不欲不荤，虑渎
灵境。暨鸡声欲穷，林色将莹，各携《九节》，啜粥而行。自
市尾呼小舟，才漾轻波，已达平路。田塍稍阔，步履轻
迅。凡十五里，至铁坑，遥望岩穴，不隔寻丈。访萧君玉，
首话来游之意，借长须为乡导。萧重其役，遣次子陪
杖屦，由山脚百步，抵僧德明所居。庵舍虽小，具含法
界。背叠林莽，面冽溪涧，幽禽巧啭，人声敻绝。披襟散
策，宴息少定。迤逦登山，路道盘折，云根鸟径，陟降之
间，势若霄壤。初得一洞，容数十人，而窍穴甚细。过是
几半里，岩扄恍然，其内温郁，地势渐下。西行一食顷，
回视金刚力士，形若雕刻。夹路祥云作阵，不容履舄。
薄而视之，咸乳石也。又西有老君岩，岩东有塔，直透
岩顶，望不可及。西睹怅屋，高百丈，如猛风所吹，聚皱
成叠。其中一叠，扣之清越如鼓。傍有玉池，甜冷倍常。
路尽石平，回折而北，嶙峋细碎，若荔枝，若杨梅，若菌
蕈，若饼饵，若搭架衣服，若飞檐冰雪，物象千品。自北
而东，楼台参错，人鬼髣髴，帷中之菩萨，云际之如来，
莲花、龙蛇、璎珞、盆盂、奇花异木之状，所在森然。凡五

从地突起，世之所有，无一阙者。色多黄白，罕有青碧。
予尝览夫《载籍》，石之特出者，古今纪录往“往过实，已
见者竭于咨嗟，未见者发于梦想。彼一端之善尚尔，
是岩兼善而有馀，宜如之何？九华为天地间尤物，岂
惟浪得名耶？说者顾未见资兴之岩耳。”予伯仲归索
怀袖，得小石之佳者千百计，置诸几席，以追配怪石，
供之万一云。时绍兴元年嘉平前五日记。